An tAthair Pádraig Ó Duinnín – Bleachtaire

Is leabhar gearrscéalta bleachtaireachta é ***An tAthair Pádraig Ó Duinnín – Bleachtaire*** ó pheann Bhiddy Jenkinson ina shamhlaítear an foclóirí mór ina lorgaire ag réiteach cásanna in "atmaisféar bréag-ghalánta gallda Bhaile Átha Cliath" ag tús na 20ú haoise. Stíl inste "ghreannmhar dheisbhéalach" atá ag an údar sna scéalta seo agus dála "gach bleachtaire cháiliúil ón ré sin ba thapúla an Duinníneach chun cás a fhuascailt ná na póilíní oifigiúla".

I ngeall ar shuíomh na scéalta agus siar is aniar an lorgaire tríd an chathair iontu, luaigh Liam Prút mar "leabhar Bleácliathach go smior" é. Cé gur "léitheoireacht éadrom thaitneamhach" atá le fáil ann, tá gnéithe litríochta ag baint leis sa bhreis air sin, ar scála faoi leith.

"Dhein an tAthair Ua Duinnín gaisce agus d'fhág réim agus doimhneacht a shaothair pobal na Gaeilge faoina chomaoin. Foilsíodh an chéad eagrán dá Fhoclóir sa bhliain 1904 agus chuir sé go mór leis in eagrán 1927. San eagrán nua san, luaigh sé ciall thánaisteach le "scéal fiannaidheachta" - "*a cock and bull story*". Dá réir sin, b'fhéidir go dtabharfadh an Duinníneach féin "scéalta fiannaidheachta" ar scéalta an chnuasaigh seo. Ach, cá bhfios?"

"Dhein Biddy Jenkinson spraoi leis an bhfírinne nuair a mhúnlaigh sí na heachtraí anseo. Chuir Ríbó, a dheilbhigh na léaráidí, leis an spraoi sin. Bheidís beirt ag súil go maithfeadh an Duinníneach dóibh é, ón uair gur dóigh leo go raibh siad ar thóir taibhse a bhfuil cónaí air sa bhFoclóir."

"Is cinnte go maithfidh léitheoirí na h-aoise seo dóibh mar go dtaitneoidh an leabhar go mór leo siúd a bhaineann sult as greann mín, agus as rémheilt agus spíonadh na faisnéise."

Aon scéal déag atá sa leabhar seo, aon chás déag le réiteach.

An comhlacht foilsitheoireachta Coiscéim a d’fhoilsigh an leabhar sa bhliain 2008 agus tá 245 leathanach ann.

## Glacadh na gcriticeoirí
In 2013, roghnaigh painéal leathan scríbhneoirí an leabhar seo ar na 10 leabhar Gaeilge is fearr a fhoilsíodh ó chasadh na mílaoise go n-uige sin, agus ar an dara chnuasach gearrscéalta is fearr ón tréimhse sin.

Scríbhneoireacht "géarchúiseach, barrúil agus ealaíonta" a thug Anna Heussaff, a chleachtann an seánra céanna, ar an sraith, "agus formhór na bplotaí an-chliste."

Is cnuasach "bríomhar soléite" atá ann dar le Liam Prút, a bhfuil "an-saibhreas Gaeilge" ann, "thar mar atá b'fhéidir ag scríbhneoirí a bhíonn róluite leis an mbéaloideas amháin dá n-inspioráid." Thug sé suntas freisin don chaoi a bhfuil gnéithe de bunaithe ar bhealach neamhghnách ar bheathaisnéis na foclóra *[[An Duinníneach (1958)|An Duinníneach]]* (1958, Sáirséal agus Dill). "Comhartha beochta é cuid d'inneachair na nualitríochta Gaeilge a bheith á hathchúrsáil ar mhodh seachas tríd an aithris na an léirmheastóireacht. Bímis ag faire amach dá comharbaí."

Chuir Mairéad Ní Chinnéide béim ar a stíl agus a seiftiúlacht: "Scéalta iad seo a mbíonn fonn orm filleadh orthu go minic ar mhaithe le stíl inste ghreannmhar dheisbhéalach an údair. Is mór an spraoi iad."

## An tsraith ar lean
Foilsíodh *[[Duinnín Bleachtaire ar an Sceilg]]*, an dara leabhar sa tsraith, in 2011. Bhí an dara chnuasach seo d'eachtraí an Duinnínigh mar bhleachtaire tar éis duais na bliana 2010 a ghnóthú ó Oireachtas na Gaeilge.

## Naisc sheachtracha
*Ar shuíomh an fhoilsitheora: an chéad eagrán an dara heagrán
*An dara leabhar: ''Duinnín Bleachtaire ar an Sceilg''
*Clubleabhar.com: *[https://www.clubleabhar.com/leabhar/an-tathair-padraig-o-duinnin-bleachtaire An tAthair Pádraig Ó Duinnín – Bleachtaire]*
*Clubleabhar.com: *[https://www.clubleabhar.com/leabhar/duinnin-bleachtaire-ar-an-sceilg Duinnín Bleachtaire ar an Sceilg]*

## Tagairtí

Catagóir:Leabhair le Biddy Jenkinson
Catagóir:Pádraig Ua Duinnín
Catagóir:Ficsean
Catagóir:Leabhair
Catagóir:Leabhair Ghaeilge
Catagóir:Leabhair Éireannacha
Catagóir:Gearrscéalta
Catagóir:Leabhair ghearrscéalta Ghaeilge
Catagóir:Úrscéalta
Catagóir:Úrscéalta Gaeilge
Catagóir:Úrscéalta Éireannacha
Catagóir:Scéalta bleachtaireachta
Catagóir:Scéalta bleachtaireachta na Gaeilge
Catagóir:Gearrscéalta bleachtaireachta
Catagóir:Ficsean stairiúil
Catagóir:Ficsean stairiúil na Gaeilge
Catagóir:Sraitheanna leabhar
Catagóir:Sraitheanna leabhar Gaeilge
Catagóir:Sraitheanna leabhar Éireannacha
Catagóir:Leabhair a foilsíodh in 2008
Catagóir:Leabhair a foilsíodh sna 2000idí
Catagóir:Leabhair a foilsíodh in 2011
Catagóir:Leabhair a foilsíodh sna 2010idí